amanoisuno/poetBack huggingface dataset:
代柬謝袁兄 劉宰 
漁樵並舍兩相忘，三逕回看久就荒。只有生平真活計，湖光萬頃接山光。
送無灰酒周馬帥口占三絕  其一 劉宰 
寶璽來歸萬國春，海隅花鳥亦欣欣。皇恩更向將軍厚，乞與人間自在身。
送無灰酒周馬帥口占三絕  其二 劉宰 
乞得閒身荷聖朝，舊棲佳處日逍遥。却憐赤壁歸來日，歌舞樽前祇小喬。
送無灰酒周馬帥口占三絕  其三 劉宰 
奉寄無灰酒十罌，一盃入藥可長生。藥成預約分酬我，眉壽相期比老彭。
奉酬敬亭石隠君 劉宰 
宛陵佳處敬亭山，中有臞仙獨自閒。賸喜好音來物外，莫令佳句到人間。
爲土山行者勸緣 劉宰 
莫言山勢但陂陁，坐斷東南萬頃波。地勝要人勤洒掃，瓶空無米却如何。
送珪老住普照 劉宰 
結屋緣崖地苦慳，嘉名猶記壽丘山。萬家不隔高人眼，日月東西見往還。
贈沈術士號金腰带 劉宰 
萬釘寶带誠堪羨，七字成詩喜欲狂。世事浮華有真趣，贈君一笑作行囊。
湯參議惠蓮走筆以謝 劉宰 
蓮實同房若弟昆，人情乖異不堪論。只今昆弟成胡越，蔓草猶能庇本根。
走筆送韓昕伯謁任廣文 劉宰 
芹宮競說廣文賢，姓字高懸衮繡邊。八十老翁無失德，三千弟子盡推先。
題明秀軒 劉宰 
波摇山綠浸雲根，山壓波回不受吞。鏡面平開三萬頃，當軒管領屬王孫。
和劉聖與顧龍山探梅四首  其一 劉宰 
玉骨冰肌淑且真，只應姑射可爲隣。東風次第吹桃李，輸與儂家第一春。
和劉聖與顧龍山探梅四首  其二 劉宰 
暗裏曹劉可識真，意行不必問比隣。天涯望斷無來使，占取山中自在春。
和劉聖與顧龍山探梅四首  其三 劉宰 
山行未愜此情真，問訊寒梅到比隣。但有疎花印寒月，不妨自是一家春。
和劉聖與顧龍山探梅四首  其四 劉宰 
費盡鉛華總失真，色香清絕兩無隣。待渠經始和羹了，乞與無邊草木春。
甲午秋作四絕題窗間  其一 劉宰 
驛吏持來郡吏批，丁寧急急趁符移。兒童駭汗催科急，趣駕元來荷聖慈。
甲午秋作四絕題窗間  其二 劉宰 
明時一士不遐遺，臣子無才盍自知。騎馬趨朝常處士，幾人笑誦醉翁詩。
甲午秋作四絕題窗間  其三 劉宰 
漆園逸氣藐雲霄，吏部英詞揭斗杓。未用雞蟲分得失，笑看鵬鷃兩逍遥。
甲午秋作四絕題窗間  其四 劉宰 
聯翩銜尾下深溪，又是當年竭澤時。玉燭均調何日是，舂陵三歎次山詩。
贈凌山人二首  其一 劉宰 
星冠鶴氅賸威儀，新納官錢得度歸。慚愧三茅老兄弟，一生木石草爲衣。
贈凌山人二首  其二 劉宰 
百鍊靈丹手製成，等閒騎鶴上青冥。緱山自有來時侶，莫羨遼東化鶴丁。
贈齒醫魯生 劉宰 
曾過當湖好事家，園池髣髴記豪華。老來只欲甘藜藿，乞我仙方固齒牙。
次李秀嵓鶴溪四詩韻  其一 劉宰 
凄凄寒日漾溪流，獵獵西風送客舟。勇退端爲天下計，留行誰爲聖王謀。
次李秀嵓鶴溪四詩韻  其二 劉宰 
忠謀衮衮要須殫，幾度敷陳舌本乾。夜半會思前席對，天遥毋使此心闌。
次李秀嵓鶴溪四詩韻  其三 劉宰 
少年意氣十分强，河廣期憑一葦航。老去結廬漁舍畔，笑看鳬雁往來忙。
次李秀嵓鶴溪四詩韻  其四 劉宰 
稻粱初熟社醅香，草草杯盤不著行。別後書來煩記取，綠楊堤畔水盈塘。
賀真參政因以爲戒 劉宰 
名賢得位古來難，君有高名宇宙間。願率衆星環北極，要令百世仰西山。
聞田老死于臨安 劉宰 
見說眉龐質粹溫，他年準擬大吾門。可憐不識家翁面，虛作人間一世孫。
送鄭節夫 劉宰 
盛年已去壯心闌，此別懸知後會難。願使乾坤同日月，不妨閩浙異江山。
東西岡諸李謀復宏詞墓 劉宰 
前朝流派日星明，聖代殊科更策名。遺骨未寒丘壟廢，可能宗黨不關情。
書湯兄詩卷後并呈丹陽大夫三首  其一 劉宰 
明月韜光甓社湖，發揮千載頼耆儒。清江曲就無人識，來往橫塘一鄙夫。
書湯兄詩卷後并呈丹陽大夫三首  其二 劉宰 
令尹胸襟隘五湖，狂言時肯聽迂儒。未知他日翹材館，可著當年鄭介夫。
書湯兄詩卷後并呈丹陽大夫三首  其三 劉宰 
長安未必勝江湖，蓋世功名徯大儒。三事更應登密令，一廛我欲伴樵夫。
走筆謝王老丈惠花牋 劉宰 
璀璨金魚學士牋，玉堂落筆起雲煙。半生野外扶犂手，乞與真如擲道邊。
題子登姪環綠齋 劉宰 
竹樹回環一畝宮，紅塵不到綠陰濃。堆前祇有書千卷，善後懸知祿萬鍾。
題槃齋 劉宰 
不到槃齋十一年，舊時梧柳已參天。應乘天上浮雲去，忍看梁間淡月篇。
題劉文簡所藏墨梅卷 劉宰 
煙雨和成宛擅場，新來翻著雪衣裳。以吾不可學渠可，善學楊君祇此郎。
雲邊偶成二首  其一 劉宰 
月下浮舟去，雲邊曳杖行。物華隨節換，人意與秋清。小圃蔬逾潤，荒叢菊向榮。幽尋元自好，底用絆浮名。
雲邊偶成二首  其二 劉宰 
地曠晚逾靜，山空月倍明。銀河橫灝氣，石澗伴吟聲。颯颯迎風葉，飛飛濕露螢。歲華行晚矣，爲爾一凝情。
發紹興 劉宰 
留滯青春晚，經行此日初。柔條桑著眼，短穗麥生鬚。竹外雲埋屋，花邊水遶渠。箇中容我老，肯遺子公書。
天台道中 劉宰 
花重朝霏散，鳥啼春意深。風光自流轉，行役負登臨。澗水流新綠，山雲捲夕陰。病容兼白鬢，漂泊此時心。
馮公嶺 劉宰 
地隘山逾峻，人勤俗不奢。時培石上土，更種竹間茶。接畛田成篆，連筒水濺花。征塵如不到，老我即東家。
長林場海邊道上 劉宰 
海霧晚逾合，海風春更寒。衰顔欺薄酒，老膽傲驚湍。叢竹人家近，平沙客路寬。明朝應更好，山翠撲征鞍。
松江道中 劉宰 
久作松江夢，重來泛短篷。淡雲飛急雪，枯葉戰狂風。煙末三家市，波心一釣翁。鴟夷身計耳，吳越等成空。
同葉恭叔鄭節卿飲于趙子野官舍 劉宰 
相望各千里，相逢酒一壺。交情貫金石，詩思渺江湖。夜雨滋園菊，秋風落井梧。歸歟吾有日，聚散一長吁。
偶成 劉宰 
木落山呈骨，泉空水反源。知時秋燕去，負日午蜂喧。玉粒炊晨甑，金英卧晚園。歲華今已暮，身世兩忘言。
試郭生筆 劉宰 
金華山中僊，委蛇霜雪明。君於何處得，束縛封管城。大白真若辱，脫帽甘沉冥。世有揚子雲，猶堪草玄經。
送傅守歸  其一 劉宰 
煩暑斂清曉，西風生遠林。客懷感素秋，歸夢越千岑。祖帳城南門，藹藹萃華簪。舉觴忽有贈，去矣無遐心。
送傅守歸  其二 劉宰 
堂堂司馬公，獨樂五畝園。歲月坐成晚，花木亦已繁。世事尚可爲，石交有遺言。歸來默無語，拊石弄潺湲。
送傅守歸  其三 劉宰 
令行肅權豪，仁施先困窮。適此饑饉餘，喟彼杼軸空。勞來窮人謀，祈禳與天通。那得三百州，落落皆此公。
送傅守歸  其四 劉宰 
世念分五兵，當使道戰勝。昔別稽山陰，風采臞而整。重逢驚少壯，神光爍衰病。一氣中夜存，還丹嗤葛令。
送傅守歸  其五 劉宰 
永日來清風，黄堂少公事。憑欄一長望，千載幾興廢。論功赤壁多，語士北府銳。歸舟眇家具，弔古足新製。
送傅守歸  其六 劉宰 
金山故佳麗，傑觀環孤峯。對峙焦公廬，林杪出疎鐘。南歸謝塵鞅，北眺足從容。應持濟川手，一酹擊楫翁。
送傅守歸  其七 劉宰 
辯士變初說，勇士衰再鼓。向來東海濱，有士節獨苦。歲晚兒女戀，頗亦類張禹。堂堂裴晉公，綠野能容與。
送傅守歸  其八 劉宰 
仕至二千石，富貴有足樂。官爲諫大夫，亦足究所學。蘭階擢珠樹，金閨聯棣萼。何妨赤松遊，不負黄石約。
送傅守歸  其九 劉宰 
濯纓滄浪水，爲愛滄浪清。明明中興主，齋居方厲精。疏傅不自惜，決去鴻毛輕。濫觴爾何知，咄哉檀長卿。
送傅守歸  其一○ 劉宰 
北渚有狂士，病卧忘四時。綠暗知春晚，葉落識秋期。西風日已高，凝露方自滋。獨有歲寒心，不負流水知。
送梁伯賜歸括蒼三首  其一 劉宰 
怒風駕海潮，錢塘天下壯。岷山浚源委，東下極奔放。中橫吳淞江，煙波渺四望。歸歟太史筆，偃蹇九霄上。
送梁伯賜歸括蒼三首  其二 劉宰 
城關美少年，三五事游冶。明璫燭綺疏，寶香籠舞榭。一朝黄金盡，帷蓋羞狗馬。短檠有真樂，行矣遴取舍。
送梁伯賜歸括蒼三首  其三 劉宰 
西北天馬駒，墮地志千里。暴生執鞭轡，邂逅渥洼水。東來薦郊廟，聲名藹千祀。咄爾駑駘輩，局縮當愧死。
雲邊偶成 劉宰 
樂歲饒嘉澤，荒山徧有秋。斷雲猶過雨，平陸自交流。香飯炊紅軟，嘉蔬薦綠柔。蠅營竟何事，老我即菟裘。
即事有懷二首  其一 劉宰 
千山收宿靄，一氣藹金行。爽吹舒澄碧，晴暉麗太清。徘徊望前嶺，徙倚步南榮。爲問蓴鱸客，何須身後名。
即事有懷二首  其二 劉宰 
濟世無長策，觀詩歎小明。悠悠忘夜永，淅淅聽秋聲。困躓鹽車驥，飛騰腐草螢。乖逢偶然爾，造物兩何情。
儀真雍生見和因再用韻兼懷儀真  其一 劉宰 
北觀憑欄望，西橋信馬行。朋從有名勝，風物正凄清。亂定人煙改，春回草木榮。遥憐舊游處，壞壁暗題名。
儀真雍生見和因再用韻兼懷儀真  其二 劉宰 
久客憐之子，寒窗幾晦明。羈禽戀鄉國，來雁尚邊聲。事去雲成狗，時來草化螢。未須論得失，把酒謾忘情。
和郡倅陳校書祈雨韻 劉宰 
麥隴收黄槁，秧田欠綠滋。三時猶好在，一雨未爲遲。精意能先物，神明敢後期。邦人孚至意，可但不能欺。
和羅權丞至日雪韻 劉宰 
臺上五雲紀，宮中一線添。巧開三白瑞，幻出六花鹽。宿麥猶期潤，前山已見尖。應憐貴公子，索句久巡簷。
送張端袤攝簿建平 劉宰 
吏道貴更事，君行非爲貧。勾稽戾初意，疾痛繫斯民。一日居須葺，他年政若神。放船秋水闊，著眼看修鱗。
戲呈南池同遊諸兄 劉宰 
方池带南郭，勝踐及西風。多稼天連碧，芳蓮水映紅。漁歌來席上，鳥影度屏中。想見垂楊裏，詩成又暮鐘。
山行阻雪呈同游諸友 劉宰 
幽尋本無急，聊以會友生。塵中妨劇談，故作林下行。僕夫問歸路，夜聞風雪聲。何妨小遲留，妙理細重評。
和前韻呈李果州 劉宰 
行樂非吾事，朋從慰此生。劇談忘夜永，起立緩盃行。黄獨幽人供，朱絃太古聲。他年盛山集，不假退之評。
送張端袤主含山簿 劉宰 
計利無非利，辭難枉作難。驅車平路去，高枕此心安。縣小勾稽易，時危賦斂殫。好裨千慮失，可使百憂寬。
寄寶應丘大夫 劉宰 
制閫今元帥，男邦舊大夫。受成無弊事，直上有夷塗。赤縣圖新入，蒼生喘欲蘇。底須勞戰士，城築守淮隅。
丁亥冬感懷寄趙章泉三首  其一 劉宰 
楚塞仍多事，章泉闕寄音。由來使狙詐，何意啟狼心。國勢時輕重，江流自古今。遥憐杜陵老，對雪幾愁吟。
丁亥冬感懷寄趙章泉三首  其二 劉宰 
報國知無術，書空竟若何。淮山雲慘淡，鍾阜石嵯峨。高孝遺規在，梁陳往鑒多。癙憂徒爾耳，遠浦聽漁歌。
丁亥冬感懷寄趙章泉三首  其三 劉宰 
我屋方茅下，君家閩楚交。鹿門知得計，燕幕未安巢。澗谷泉堪飲，山田飯可抄。應携靈壽杖，雪蘂嗅梅梢。
寄同年朱景淵通判八首  其一 劉宰 
念昔從子游，金陵佳麗地。幕府盛賓僚，東南稱兩尉。子才清而通，我拙世無二。櫟社雖輪囷，靈根同晚歲。
寄同年朱景淵通判八首  其二 劉宰 
默數金陵友，在者猶四人。糾曹今別乘，法官駕朱輪。千鍾已弗暨，一念還酸辛。况我病所纏，漁樵寄此身。輸子曳朱紱，斑衣奉慈親。
寄同年朱景淵通判八首  其三 劉宰 
當時最少年，雪林紫芝翁。詩名三十年，正復坐此窮。落日澹平湖，宿草鳴寒蛩。何時一樽酒，往酹與子同。
寄同年朱景淵通判八首  其四 劉宰 
四海游夫子，粹學洞古今。聞善亟推輓，常恐力不任。時危係長才，白日已西沉。拱木戰寒風，凄其千載心。
寄同年朱景淵通判八首  其五 劉宰 
茂苑子周子，慷慨憂時危。斯文鼂董流，炳炳日星垂。言深衆所驚，用淺才不施。穹窿山下笛，懷人定誰其。
寄同年朱景淵通判八首  其六 劉宰 
滕子嗜古學，萬卷作生計。孤燈耿夜闌，盜畏不敢睨。至寶世不售，虛名竟何利。尚想古城隅，幽花開繞砌。
寄同年朱景淵通判八首  其七 劉宰 
細柳真將軍，勁氣可立懦。向來拯時危，功畧天下半。屢詔不肯起，出處懸自斷。十載山澤游，萬念春冰渙。何當求識面，介子同里閈。
寄同年朱景淵通判八首  其八 劉宰 
古人重結交，一諾輕千金。嗟我與夫子，論交歲月深。一別三十年，兩鬢霜雪侵。願言益自强，鴈來時寄音。
題王荆公半山圖 劉宰 
歸來心事平，蹇馿踏秋風。舉鞭問髯奴，何如浣花翁。道旁幾高松，風來自相語。桃李今何之，歲寒予與汝。
喜延陵從事還任 劉宰 
聞道古延邑，歡迎舊尹歸。鄰翁爭掃舍，學子競牽衣。賸喜陳編在，還欣俗物稀。樽前重懷想，葵日映清暉。
題戴氏稼庵 劉宰 
小泊尋前約，周行得偉觀。乾坤開玉宇，日月走金丸。高岸城池固，平田井牧寬。京塵障遊日，從子稅征鞍。
題茅山潑墨池慶雲庵 劉宰 
路轉幾山腰，地尋雙海眼。澗咽呂公泉，橋橫蜀道棧。主人去不歸，山空春事晚。何時具蔬筍，開門延客飯。
寄宜興趙大夫二首  其一 劉宰 
勝地古陽羨，清才今長官。能令三害遠，坐使四民安。勿謂時無幾，仍防弊有端。做成循吏樣，傳與世人看。
寄宜興趙大夫二首  其二 劉宰 
去接鴛行侶，猶憐鶴髮翁。連翩致嘉實，多旨薦清空。往見孤成約，酬知有樸忠。金張渠爾耳，相閥自清風。
苦雨遣興 劉宰 
老去身何有，時危念苦深。朝陽方借煖，宿靄又成陰。梁楚安巢少，關河去鳥沉。誰歌出塞曲，慷慨百年心。
答王虞卿邀遊山 劉宰 
墨池催勝遊，虞卿枉真蹟。我行浩無期，君歸定何日。非憂年歲晚，自嘆機會失。空煩日卓午，蔬飯滿香積。
碧雲即事 劉宰 
唧唧秋蛩鳴，耿耿秋夜長。簡編負初心，枕簟怯新涼。朝曦入疎牖，宿雲散前岡。歸歟一葉舟，浩歌聽滄浪。
送黄竹磵 劉宰 
湘流不盡恨，楚客賦離騷。世已殊於古，君奚罕所遭。羈懷便酒聖，野興挾詩豪。醉裏擡詩眼，山空月色高。
雲邊喜潘兄見訪 劉宰 
年衰病愈難，學廢朋來少。聞子剝啄聲，慰我精廬悄。高談極今古，遠識到微眇。願君緘此言，勿貽俗子誚。
題真州廣惠倉倉即故船場居南樓及天寧寺後中有大池塔影浸其中 劉宰 
淅淅風摇叢葦，霏霏雨弄新晴。坐對江南山色，往來無限離情。塔影參差波面，歌聲宛轉樓頭。已負少年行樂，更輸衲子清幽。
送陳內機棄官還 劉宰 
一官已判歸休，五斗何須外求。違己莫詢田父，折腰免見督郵。身寄紅蓮綠幕，夢餐翠柏丹霞。歸去聊尋舊隠，功名盍付渠家。
代賦壽寧宗潜邸 劉宰 
聖學家傳自有師，更羅英俊侍經帷。治功尚論唐虞際，政體寧甘漢晉卑。猥向梁園陪末坐，敢憑堯歷記佳期。羞囊已辦詩千首，準擬年年薦壽巵。
和真州太守營屋新成之韻三首  其一 劉宰 
長淮清晏久無虞，官舍人煙已復初。共喜輿圖方日闢，詎應卒伍尚星居。四營分創因遺址，百堵周圍列聚廬。武備既嚴軍氣壯，豈專捍禦奠州閭。
和真州太守營屋新成之韻三首  其二 劉宰 
東南列將謹防虞，尚記熙寧變法初。一自胡雛飲江水，遂令卒伍雜民居。炊煙不斷雲橫壘，清夜無譁月滿廬。妙用獨推賢太守，征徭元不到鄉閭。
和真州太守營屋新成之韻三首  其三 劉宰 
經始南風詠有虞，落成候筦報秋初。連甍盡撤編茅舊，萬竈重新列屋居。千里只今成保障，一廛誰復等蘧廬。何人袖出如椽筆，爲寫豐功揭里閭。
和淮漕八月十四夜月詩二首  其一 劉宰 
清涼景界限塵紛，玉宇從容靜夜分。欲滿尚慳今夜月，乍舒還斂北山雲。孤光翻動枝頭鵲，餘暈潛驅草際蚊。好處欲言人不解，湛然天宇印心君。
和淮漕八月十四夜月詩二首  其二 劉宰 
長淮百穀慶西成，萬里何妨共此晴。霖雨尚關天下望，月華猶幸晚來明。要看玉宇清光滿，聞道銀河此去平。邂逅西風輕借力，夜深桂影更敷榮。
中秋月有雲翳再用韻 劉宰 
孤城急鼓轉嚴更，步屧中庭午夜晴。人世昏昏同夢寐，使星耿耿伴清明。雲開霄漢光華遠，望極關河眼界平。想見登臨無限意，此身那復計浮榮。
儀真和同官韻二首  其一 劉宰 
先生文采似班揚，俗子何能較短長。顧我未知全璧否，期君聊復善刀藏。壯懷欲寫須更僕，勝日能來對舉觴。青紫不須分失得，舊游多少困槐黄。
儀真和同官韻二首  其二 劉宰 
簿書塵裏見清揚，握手論心味更長。何日山林共歸去，故園花竹可遊藏。顔徒自樂一瓢飲，漢殿爭陪萬壽觴。馬革裹屍成底事，要須高卧到羲皇。
北固山望揚州懷古 劉宰 
北固城高萬象秋，煙竿一縷認揚州。試乘綠漲三篙水，要見朱簾十里樓。淚濕宮衣朝霧重，愁薰寒草夕陽浮。隋堤舊事無人問，兩兩垂楊繫客舟。
懷林維國二首  其一 劉宰 
四海論交二十年，知心一見似前緣。情親尚記通宵語，忠告難忘送別篇。夢入蓬壺重會面，座看書史尚堆前。應憐廢學從農圃，要使留心在簡編。
懷林維國二首  其二 劉宰 
尚記升堂拜母時，滿前兒女競牽衣。鳳雛想見今成立，鴈序遥聞已奮飛。身後聲名終不朽，家傳詩禮足相輝。傷心白下金陵道，無復班荆話昨非。
送友人赴省試 劉宰 
月滿千門夜未央，憶陪多士湊文場。露將寒透銀袍冷，興與秋來筆力剛。十載轉頭成昨夢，一身爲客尚他鄉。爲言桂苑聯鑣客，要折高枝壓衆芳。
送趙子野歸 劉宰 
秦淮契闊幾經春，釣月臨風入夢頻。萬竈無譁新號令，一樽相屬舊慇懃。綠波南浦予回棹，落日孤城子問津。聚散雲萍渾若此，臨分一笑大江濱。
送恭叔兄赴省二首  其一 劉宰 
秋薦吳江北鴈來，幾看文陣奪標回。鴒飛鵲喜情何限，龍化鵬摶兆有開。禮部定知當一得，大廷端可壓羣才。春秋正學非阿世，莫作公孫愧草萊。
送恭叔兄赴省二首  其二 劉宰 
睎驥長慚馬不前，著鞭何意在君先。須懲牛後羞餘子，獨占鰲頭下九天。上苑未須誇得意，道山共擬便登仙。雖然富貴浮雲等，要使功名在簡編。
過蘭亭 劉宰 
茂林修竹翠參天，一水西爲尚折旋。欲泛羽觴追往事，悵無嘉客繼前賢。短章回寄二三友，勝踐堪尋八百年。笑拂蒼崖題姓字，爲言曾此掬流泉。
喜王節夫過訪 劉宰 
我方丱角子勝冠，我老君猶鬢未斑。可但孤生多疾疢，也輸華館富清閒。交情敢忘鶑求友，野性終便鹿在山。何日歸歟同里社，杖藜來往翠微間。
用韻寄陳仲思聞有詩它贈而不見及 劉宰 
之子才宜獬豸冠，我纔童丱即窺斑。溟鵬已擊三千里，天驥猶遺十二閑。五字飽聞傳有位，尺書枉用到窮山。春風得句能相寄，待我猶存季孟間。
再用韻戲答陳仲思 劉宰 
一讀新詩一解顔，天孫機杼錦斕斑。致師自昔能無語，瞥眼君宜付等閑。風定波濤收萬壑，雲歸紫翠出千山。論交早歲今華髮，少有猜疑愧兩間。
賀陳子揚致仕追贈父母二首  其一 劉宰 
一念平生在報親，九原今日喜追榮。鼎來天上維新渥，足慰人間罔極情。康樂弟兄傳絕唱，胡威父子擅清名。君家盛事人難及，倦客聞風亦眼明。
賀陳子揚致仕追贈父母二首  其二 劉宰 
一笑相逢意自親，別來庭樹幾枯榮。流傳郢客陽春句，想見鴟夷萬里情。賈傅才能通國體，柳州文字占時名。何如一棹洮湖去，獨泛滄波弄月明。
代李居士謁王去非制幹三首  其一 劉宰 
家山目斷古幽州，百口來歸路阻脩。丁字無端輕介胄，蟬冠却羨出兜鍪。箕裘忍墜先人業，甔石誰爲客子謀。不惜饑寒同一死，南來恐作北人羞。
代李居士謁王去非制幹三首  其二 劉宰 
僑居無地寄生涯，布襪青鞋著處家。太乙虛舟想蓮葉，玄都活計問桃花。不堪衆稚貧爲累，坐使孤生髮半華。儻許侏儒均賦粟，不妨老子自餐霞。
代李居士謁王去非制幹三首  其三 劉宰 
一來寒谷轉春風，百萬喁喁說此翁。坐見西州成俗阜，忍令北客尚途窮。籌邊聞道無遺策，幕府流傳已上功。便有細書催入覲，早回生意一言中。
寄潘子善上舍 劉宰  西湖
少陽一疏折羣姦，拂袖歸來日月閒。誤國小人猶法從，叩閽諸子自賢關。是非頗亦通千古，義利那能立兩間。若向西湖浮畫舫，好傾巵酒酹孤山。
送邵監酒兼柬儀真趙法曹呈潘使君二首  其一 劉宰 
儀真來往幾經秋，風物淮南第一州。山勢北來開壯觀，大江東下峙危樓。沙頭縹緲千家市，艫尾連翩萬斛舟。去去煩君問耆老，幾人猶得守林丘。
送邵監酒兼柬儀真趙法曹呈潘使君二首  其二 劉宰 
十萬流離仰二天，淮民只說使君賢。向來積貯知無有，此去規模要有傳。幼學可能傳榷酤，遠猷無惜助籌邊。公餘更向髯參問，今賦梅花第幾篇。
懷徐表兄 劉宰 
一笑相逢句曲天，別來十五換流年。忍思渭上瓊瑰詠，無復通泉寶劍篇。北渚春回芳樹合，西山日暮碧雲連。鴈來數寄平安信，無限相思若箇邊。
偶題雲邊 劉宰 
桃花山下水流長，花不長開水自香。此地正須招隠士，山菴聊復對崇岡。屏幃繚繞竹千箇，旌纛森嚴柏兩行。士會不生今已矣，不妨閒處且徜徉。
送友人 劉宰 
年來去客半西東，須信勞生等轉蓬。萬里相望成別恨，一聲何處遞冥鴻。人情對景分憂樂，月色於今豈異同。莫把壯懷成索寞，舉盃聊與吸清風。
毗陵邂逅京口同舍湯叔厚 劉宰 
雞犬相聞里社同，琴書曾共客儒宮。南樓夜醉三更月，北固秋吟萬里風。去魯羨君勤采藻，游吳愧我尚飄蓬。相逢便與論心曲，莫笑依然舊阿蒙。
和張寺丞謝惠河魨韻二首  其一 劉宰 
先生盛德信光亨，微物將誠愧晚生。春岸正當餘雨過，寒江尚想小舟橫。一奩走送慚遲暮，兩舍相望欠割烹。未必甘芹解知味，王公當諒野人情。
和張寺丞謝惠河魨韻二首  其二 劉宰 
鼎來佳句仰謙亨，春入池塘草正生。清夜擬陪簷雨酌，暮天應對碧雲橫。逍遥莊叟一枝穩，富貴齊人五鼎烹。戟衛肅迎揮手去，蘇州應愧此時情。
和傅侍郎鹿鳴宴韻二首  其一 劉宰 
向來北固萃群英，可但江山擅美名。秀氣中間空畚築，斯文今日遇權衡。歌成白雪傳新唱，帆飽西風趣去程。會體使君珍重意，不專車馬羨桓榮。
和傅侍郎鹿鳴宴韻二首  其二 劉宰 
先生讜論在延英，早歲金甌已覆名。自古正人羞枉尺，祇今公論有持衡。九重聞道將飛詔，一水何妨緩作程。莫笑田家去天遠，春來野草亦敷榮。
和湯叔永二首  其一 劉宰 
魯人豈解識東丘，夫子猶懷去魯憂。公論世間誰了了，德人心事本休休。致身官路雖非遠，回首家山盍少留。三徑未荒松菊在，天涯多少望鄉愁。
和湯叔永二首  其二 劉宰 
底須彈鋏嘆無家，自有詩人賦子嗟。平世豈應遺燭武，暮年安可傅長沙。爲隣幸賜千金諾，進德相期一簣加。欲泛五湖觀浩渺，興來還可共浮槎。
送姜君玉赴省試 劉宰 
樽酒論文弱冠前，交情老去只依然。久荒三徑無來客，細撥青燈話昔年。少日功名誰汗簡，舊遊江海半華顛。君行試問都門柳，幾送銀袍上九天。
送彥與孫兄赴廷對 劉宰 
捷書夜到古朱方，之子登名甲乙行。偉行向來高月旦，遺經端合破天荒。公孫對策風雲會，董子留名日月光。趨向一分燕越異，贈言惟有用心剛。
夢使高麗到東海口占 劉宰 
夢魂飛到碧霄東，日出扶桑萬丈紅。窗戶曈曚開曉色，園林淡蕩已春風。時平正使車書混，天遠那能玉帛通。萬事悠悠均夢爾，一樽聊與故人同。
代柬答合淝蘇刑曹兼呈淮西帥同年趙寶謨二首  其一 劉宰 
青衫擬掾襲芳塵，短褐歸來理釣緡。二紀期君紹先烈，一官投老祇參軍。宦情自與秋光薄，公論猶期歲晚伸。見說宗工好風鑒，薦書何日到嚴宸。
代柬答合淝蘇刑曹兼呈淮西帥同年趙寶謨二首  其二 劉宰 
聞道中原百戰餘，遺民億萬企來蘇。浪言恢復真疎矣，絕意懷來亦可乎。北望凄凉皆故土，南來睥睨幾狂胡。祇今淝水山川改，寄語元戎盍遠圖。
送友人 劉宰 
凜凜霜臺起事功，翛翛三徑任窮通。幾因節物傷離別，無奈行藏苦異同。白露感懷悲杜老，黄樓得句憶坡翁。鴈行何日齊飛去，岸幘相看酒一中。
柬施上舍 劉宰 
萬里秋光酒一鍾，別來木末幾西風。懷人滾滾東流水，問訊冥冥北去鴻。愧我形容難似舊，喜君意氣尚摩空。相逢莫怪深相問，一笑猶疑是夢中。
代譚與可謝石大夫鄉飲酒 劉宰 
大夫舉酒屬青衿，八十衰翁亦許臨。要向席間明厚意，敢辭酒半效狂吟。持身勿使虧名義，學古還須探聖心。元日習鄉君解否，須知齒髮易駸駸。
勉王甥 劉宰 
莘野凄涼渭水遥，事功無復在漁樵。但令一第先餘子，自可清名動聖朝。禁路家聲猶赫奕，詞場筆勢已嫖姚。夜窗燈火秋來好，莫歎辛勤髀肉消。
送鍾元達赴餘杭 劉宰 
知音十九在巖廊，姓字高懸日月旁。視草祇今虛省署，種花聊復向河陽。困窮已甚情當察，富貴徐來味更長。梵宇仙宮最佳處，詩成數寄水雲鄉。
送王去非入餉幕 劉宰 
春歸花藥尚紅酣，送子脂車馬在驂。幕畫向來多實用，事機今可付常談。學方用力須千百，事或當仁勿二三。別後欲知漁釣處，五湖天水共澄涵。
雨後口占呈陳校書 劉宰 
下田已漫高田槁，太守來遲歸苦早。忽傳亞倅府中來，太守停驂尚精禱。前日應禱五日期，今朝好雨隨車歸。遲速有期君解否，太守束裝留不久。
送石令君 劉宰 
攀轅父老雜兒童，十載重欣見此風。可但三年方論定，亦由去日與初同。一塵不染冰常瑩，萬折難回水必東。正直自應神所介，人心况有是非公。
和羅權丞尊經閣元旦觀雪 劉宰 
億萬饑民久籲天，天開上瑞豈徒然。深潭龜拆寒莎底，淺土蝗遺宿麥邊。厲氣已消除日後，祥霙飛墮曉風前。醉吟樓上瀛洲客，爲記三登第一年。
送衛汝積歸句曲 劉宰 
樓岡亭谷萬山西，縹緲炊煙出翠微。歸路正當清晝永，離懷莫悵白雲飛。學醫要使人無費，問道須知昨已非。好向庭闈商略此，短章中或有玄機。
送杜尉秩滿還天台 劉宰 
眼看時事廢因循，官路三年子獨勤。袖有新詩頻教我，邑無長策可留君。向來過計憂周隕，此去何時靜楚氛。未必詩書盡虛語，勉哉行矣張吾軍。
送羅季能還延陵鎮 劉宰 
眼底紛紛利欲昏，君心當與哲人論。俗塵不染脩莖露，世味逾輕太古尊。朞月此來當歲儉，寒冬何地不春溫。幡然不憚延陵去，季子清風百世存。
謝朱仲玉二首  其一 劉宰 
君家只隔小橋西，幾度占星望少微。已向龍墀攄大對，不應鸞翼尚低飛。杖藜喜逐先生後，斂板誰知故我非。欲學丘江吟短句，錦文試覓景陽機。
謝朱仲玉二首  其二 劉宰 
夫子知名浙水西，妙年奧學洞幾微。一官簿領身如寄，萬里雲霄步若飛。詩苦何妨同杜老，說難終不羨韓非。擬酬白雪陽春句，願借天孫織女機。
仲玉和前詩見贈因再用韻 劉宰 
官倉出粟徧東西，多謝朱公念隠微。但覺閭閻猶菜色，不知園囿已花飛。當年國論無同異，此日民言有是非。天上鴛鴻方刷羽，海邊鷗鷺已忘機。
謝湯生惠酒和來韻 劉宰 
聞道吾猶及老成，高秋離索不勝情。朋緘已喜賢從事，二缶那堪對麯生。多病吾今同退鷁，壯懷君可掣長鯨。能來共醉西風否，木落千山夕照明。
奉酬友人登多景樓見懷 劉宰  长江
雲橫不斷古神州，縹緲河山總戍樓。此地幾經人北顧，長江不住水東流。犬羊萬里知離穴，稻蟹三吳正得秋。人事天時多錯忤，一盃聊復潤吟喉。
代書答龔楚州 劉宰 
使君問政及郊扉，病叟何能措一辭。積粟鼂生真至計，屯田充國亦良規。將權可與他人共，德意須令舊壤知。聞說鹽城有真令，相逢爲說每相思。
漫塘晚望 劉宰 
霽色催雲作晚霞，小橋却立岸烏紗。雨餘菱芡新抽葉，秋早菰蒲未著花。燈影微茫行客艇，鐘聲縹緲梵王家。沉吟索句輸公等，我欲臨流理釣槎。
寄陸大夫 劉宰 
寄語金淵陸大夫，歸田相府竟何如。提兵劫取已非矣，縱火燒殘豈義歟。百口喪身端自爾，千錢酬直殆欺余。放翁舊隠佳山水，賸好歸歟理故書。
送鍾元達倅濠 劉宰 
喜見弦歌近帝京，又分風月向邊城。時方急士國家計，事不辭難臣子情。塞下規模鼂御史，湟中勳業趙營平。君行試與重商略，烏鵲南來數寄聲。